Soweto-onluste: Een dood, winkel afgebrandDie foto is in Snake Park geneem. Foto: @DeliciousMello op Twitter. Een persoon is Woensdagnag tydens die voortslepende onluste in Soweto doodgeskiet en ŉ uitlander se winkel is afgebrand, het die polisie Donderdag gesê. Dit bring die dodetal op twee sedert geweld tussen plaaslike inwoners en uitlanders Maandag in Snake Park, Dobsonville uitgebreek het. “ŉ Inwoner van Naledi is doodgeskiet,” het lt. Kay Makhubela, polisiewoordvoerder, gesê. “Dit is nog nie duidelik wie hom geskiet het nie, maar dit het tydens gisteraand se onluste plaasgevind.” Die polisie ondersoek ŉ saak van moord. Die uitlander se winkel is in Mabata afgebrand. ŉ 14-jarige seun is Maandag deur ŉ uitlander doodgeskiet en ŉ 15-jarige seun is gewond nadat die twee glo die uitlander se winkel beroof het. Alhoewel die gebied Donderdagoggend kalm was, het die provinsiale polisiekommissaris polisielede van regoor die provinsie ontbied om in die gebied bystand te lewer. Altesaam 39 mense is sedert Maandag in hegtenis geneem in verband met plundery en openbare geweld.